**ΠΑΡΑΤΗΡΗΣΕΙΣ Β ΕΡΓΑΣΙΑΣ**

Αγαπητοί συνάδελφοι,

Κατά την εκπόνηση της Β’ Εργασίας παρατηρήθηκαν τα εξής:

1. Αρκετοί δανείστηκαν πληροφορίες (κατεξοχήν αναφορικά με τον απ. Παύλο και τον Κέλσο) χωρίς καμία υποσημείωση. Ενίοτε μάλιστα είχαν ληφθεί κατά λέξη αποσπάσματα είτε από ιστότοπο (όπως αυτόν της Αποστολικής Διακονίας ή της Μητροπόλεως Κορίνθου) είτε από βιβλία (ενίοτε εγχειρίδια του ίδιου του ΕΑΠ) χωρίς να μπουν εισαγωγικά ή πλάγια και χωρίς να δηλωθεί ο συγγραφέας. Αυτό είναι απαράδεκτο. Γι’ αυτό και το ΕΑΠ ήδη χρησιμοποιεί λογισμικό και οι οδηγίες του είναι οι εργασίες που δεν σέβονται τα πνευματικά δικαιώματα να απορρίπτονται.
2. Γίνεται κατάχρηση των κεφαλαίων: Βλ. <http://www.philologus.gr/1/49-2010-01-01-01-19-47/179-2011-06-18-20-32-14>. Οι προτάσεις μας πρέπει να είναι μικρές, σαφείς και ακριβείς.
3. Συνήθως ακολουθούμε την ιστορικοκριτική μέθοδο: πρώτα αναπτύσσουμε την αρεοπαγιτική Ομιλία επισημαίνοντας ότι αυτή εκφωνήθηκε από τον Παύλο το 51 μ.Χ. Καταγράφηκε όμως από τον Λουκά το 80 μ.Χ. ο τελευταίος απευθύνεται στον κράτιστο Θεόφιλο όταν ο χριστιανισμός έχει πλέον κατακτήσει και ανώτερα πεπαιδευμένα στρώματα της Ρωμαϊκής Αυτοκρατορίας. Εφόσον αναφερθούμε στο πλαίσιο στο οποίο εκφωνήθηκε η Ομιλία και τους βασικούς άξονές της, κατόπιν σε επόμενο κεφάλαιο αντιστοίχως αναφερόμαστε και στον Κέλσο. Τέλος συγκρίνουμε τους δύο και κατεξοχήν τις απόψεις τους περί της σχέσης πίστης και έθνους.
4. Στη Βιβλιογραφία καταρχάς παραθέτουμε τις ΠΗΓΕΣ και κατόπιν τη δευτερεύουσα Βιβλιογραφία. Η βασική μας εργασία αξιολογείται κατά βάσιν από πόσο μελετούμε και ερμηνεύουμε τις Πηγές. Σε εμάς αυτές είναι η Καινή Διαθήκη (οπότε πρέπει να δηλώσουμε έκδοση και λοιπά στοιχεία) και ο Κέλσος.

\* *Novum Testamentum Graece27*, Επιμ. Β. και K. Aland, C.M. Martini, J. Karavidopoulos, B.M. Metzer, Stuttgart: Deutsche Bibelgesellschaft, 1993.

\* *Η Καινή Διαθήκη με νεολληνική δημοτική μετάφραση των έξι καθηγητών* (Σ. Αγουρίδη, Π. Βασιλειάδη, Ι. Γαλάνη, Γ. Γαλίτη, Ι. Καραβιδόπουλου, Β. Στογιάννου), Αθήνα 21989.

\* *Η Καινή Διαθήκη, μετ. Π. Τρεμπέλα*, Αθήνα: Σωτήρ 471997.

 όταν παραπέμπουμε στην Αγία Γραφή δεν αναφέρουμε για παράδειγμα στο τέταρτο στίχο του 17ου κεφ. των Πράξεων αλλά απλά Πρ. 17, 4.

1. Αξιοποιούμε τη βιβλιογραφία που μας αποστέλλεται ηλεκτρονικά.

Επειδή η συγκεκριμένη ενότητα είναι η προτελευταία στην πορεία μας προς τη συγγραφή του Μάστερ και επειδή ορισμένα θέματα πρέπει να γίνουν πλέον δεύτερη φύση μας γι’ αυτό και η βαθμολόγηση αυτής της εργασίας είναι λίγο αυστηρότερη. Ο στόχος είναι κάθε φορά να γινόμαστε λίγο καλύτεροι.